Diari Oficial de la Generalitat Valenciana


Sumari del DOGV 3541, del 19-07-1999 (1999/6672)

ORDRE de 30 de juny de 1999, de la Conselleria de Cultura, Educació i Ciència, per la qual es convoquen ajudes extraordinàries per al desenrotllament de projectes de compensació educativa de col·legis públics que impartixen ensenyaments d'Educació Infantil, Primària i primer cicle de Secundària per al curs 1999/2000.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3541

Data del DOGV
:   19-07-1999

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1999/6672


Data del document
:   30-06-1999

Organisme emissor
:   Conselleria de Cultura, Educació i Ciència

Tipus de document
:   Ordre

Anàlisi jurídica

 Descriptors 

:   * centre d'ensenyament
    * educació especial
    * suport econòmic
    * ensenyament públic

ORDRE de 30 de juny de 1999, de la Conselleria de Cultura, Educació i Ciència, per la qual es convoquen ajudes extraordinàries per al desenrotllament de projectes de compensació educativa de col·legis públics que impartixen ensenyaments d'Educació Infantil, Primària i primer cicle de Secundària per al curs 1999/2000. [1999/M6672]
  
La Llei Orgànica 8/1985, de 3 de juny (BOE núm. 159, de 4 de juliol), Reguladora del Dret a l'Educació LODE, desenrotlla el mandat establit per l'article 27 de la Constitució espanyola, en reconéixer el dret de tots els ciutadans i ciutadanes a una educació que assegure el ple desenrotllament de la seua personalitat i promoga el principi d'igualtat d'oportunitats sense discriminacions de cap classe.
  
La garantia del citat principi bàsic per part de les administracions públiques es consagra en l'article 63.1 de la Llei Orgànica 1/1990, de 3 d'octubre, (BOE 238, de 4 d'octubre), d'Ordenació General del Sistema Educatiu (LOGSE), quan assenyala que els poders públics desenrotllaran les accions de caràcter compensatori en relació amb les persones, grups i àmbits territorials que es troben en situacions desfavorables i proveiran els recursos econòmics per a això.
  
En eixe context, l'atenció educativa preferent i diferenciada prestada a col·lectius desfavorits per raons de tipus geogràfic, socioeconòmic o cultural, aconseguida a través de la implantació i el desenrotllament dels projectes d'actuació educativa preferent, aconsella continuar millorant la qualitat de l'ensenyament dels centres docents que impartisquen ensenyaments obligatoris de règim general ubicats a zones rurals i urbanes desfavorides o susceptible de millorar aspectes relacionats amb la integració de minories ètniques.
  
Des de 1992, La Conselleria de Cultura, Educació i Ciència ha subvencionat, en col·legis públics, programes d'acció compensatòria dirigits a l'alumnat que requeria el citat tipus d'atenció. A partir del curs acadèmic 1996/97 el desenrotllament de l'ensenyament obligatori per la mateixa implantació de la LOGSE ha produït l'extensió dels nivells obligatoris fins al primer cicle de l'ensenyament secundari obligatori en algun dels dits centres.
  
Simultàniament la població valenciana ha experimentat variacions en l'estructura social i econòmica, de forma que la immigració de població estrangera, d'ètnies diferents i de contextos socioeconòmics desfavorits ha anat modificant el mapa de necessitats d'atenció per a la compensació de desigualtats educatives.
  
En conseqüència, cal estendre el marc d'atenció a l'alumnat en els nivells educatius obligatoris, revisar els programes ja establits anteriorment i incorporar nous centres al programa amb l'objectiu de millorar la seua eficàcia.
  
Per tot acò i en virtut d'allò que s'ha disposat anteriorment:
  
ORDENE
  
Primer
  
Convocar ajudes per a projectes d'acció compensatòria, en col·legis públics d'educació infantil i primària extensibles a primer cicle d'Educació Secundària Obligatòria si tenen autoritzats transitòriament els citats ensenyaments per al curs 1999/2000.
  
Segon
  
Tots els centres que compten amb alumnat que requerisca compensar necessitats educatives en una proporció mínima del 20% del total de l'alumnat del centre podran presentar un projecte, d'acord amb el següent esquema bàsic i les següents indicacions:
  
a) Projecte bàsic:
  
- Característiques socioeconòmiques i educatives de l'alumnat del centre que justifica el projecte.
  
- Finalitat i objectius del projecte.
  
- Nivells educatius a què afecta i nombre d'alumnes, i proporció respecte al total del centre.
  
- Mesures curriculars que requerix el projecte.
  
- Mesures d'organització del centre i dels ensenyaments que requerix el projecte.
  
- Recursos humans i materials de què disposa el centre.
  
- Recursos extraordinaris que se sol·liciten per a desplegar-lo.
  
b) Indicacions:
  
Si és pròrroga o revisió d'un projecte iniciat amb antelació, s'afegirà el següent:
  
- Inventari del material adquirit amb antelació.
  
- Valoració del consell escolar del centre del funcionament del programa desplegat.
  
Tercer
  
Els projectes acompanyats d'una sol·licitud del director/a del centre (segons el model que s'inclou en l'annex I) i de l'acta del consell escolar del centre que aprove el projecte, es presentaran abans del 10 de setembre de 1999 a la Direcció Territorial de Cultura i Educació.
  
La Direcció Territorial de Cultura i Educació a través de la Inspecció Educativa emetrà un informe valoratiu del projecte.
  
La Direcció Territorial de Cultura i Educació traslladarà a la Direcció General d'Ordenació i Innovació Educativa i Política Lingüística els projectes juntament amb l'informe d'Inspecció al llarg del 23 de setembre de 1999.
  
Quart
  
Els recursos materials previstos per al desplegament dels projectes que s'autoritzen seran finançats a càrrec del capítol II del programa 421.30, secció 9 dels pressupostos de la Generalitat Valenciana per a 1999, amb la quantitat de 60 milions de pessetes.
  
Quint
  
Per a la valoració i l'autorització, si és procedent, dels projectes la Direcció General d'Ordenació i Innovació Educativa i Política Lingüística constituirà una comissió en què figuraran:
  
- Un representant de cada una de les direccions territorials de cultura i educació.
  
- Tres assessors de necessitats educatives especials i atenció a la diversitat, i
  
- Un director/a de col·legi públic per cada direcció territorial de cultura i educació.
  
Actuarà com a secretari un funcionari de la Direcció General d'Ordenació, Innovació Educativa i Política Lingüística designat pel director general.
  
A les reunions de la comissió participaran en veu però sense vot, els representants de la mesa sindical sectorial d'educació.
  
Sisé
  
La comissió efectuarà la valoració dels expedients presentats tenint en compte les bases de la convocatòria i considerarà d'atenció preferent aquells centres que oferisquen alternatives educatives viables i presenten les següents característiques:
  
a) Centres ubicats en zones urbanes marginals.
  
b) Tractament específic de l'absentisme, rebuig i deserció escolar.
  
c) L'educació intercultural i el respecte a les minories ètniques.
  
d) La integració escolar, familiar i social.
  
e) Promoció de la higiene i la salut.
  
Seté
  
La comissió, després d'avaluar la documentació presentada pels centres, elevarà la corresponent proposta de resolució de concessió i denegació de les ajudes a la Direcció General d'Ordenació i Innovació Educativa i Política Lingüística. La proposta de resolució inclourà les quantitats assignades als centres beneficiaris per al curs escolar 1999/2000.
  
La Direcció General d'Ordenació i Innovació Educativa i Política Lingüística resoldrà i comunicarà la resolució als centres i a les direccions territorials de Cultura i Educació.
  
La resolució es farà pública en el Diari Oficial de la Generalitat Valenciana.
  
Huité
  
Donat cas que el projecte no complisca els objectius previstos, o incomplisca les condicions en què va ser aprovat, la quantitat assignada es minorarà o anul·larà segons determine la Direcció General d'Ordenació i Innovació Educativa i Política Lingüística a proposta de la direcció territorial corresponent.
  
DISPOSICIONS FINALS
  
Primera
  
S'autoritza la Direcció General d'Ordenació i Innovació Educativa i Política Lingüística a dictar, en l'àmbit de les seues competències, les resolucions i instruccions necessàries per al seu desplegament i la seua execució.
  
Segona
  
La present ordre entrarà en vigor el mateix dia de la seua publicació en el Diari Oficial de la Generalitat Valenciana.
  
València, 30 de juny de 1999
  
El conseller de Cultura Educació i Ciència,
  
MANUEL TARANCÓN FANDOS